12.06.2023.

**Rīgā notiek “Erasmus+” stratēģiskās partnerības projekta “Good DEEDs” partneru uzņemšana**

Aizvadītajā nedēļā Valsts izglītības satura centrs Rīgā uzņēma “Erasmus+” stratēģiskās partnerības projekta “Good DEEDs” partnerus. Tikšanās laikā dalībnieki prezentēja projekta metodoloģijas aprobācijas rezultātus, profesionālo izglītības iestāžu komandu praktiskās izpētes rezultātus un izveidotos izziņas materiālus par digitālās energoefektivātes tēmu. No Latvijas šajā pilotprojektā piedalās Rīgas stila un modes tehnikums, Latvijas Kultūras koledža, Ogres tehnikums un Liepājas Valsts tehnikums.

Projekta valstu koordinatori izvērtēja jauniešu veidotos materiālus un lēma par katras valsts uzvarētāju piedalīšanos starptautiskajā hakatonā “Social Hackathon 2023” Itālijā, kas notiks jau jūlijā.

Projekta ietvaros ir izstrādāta mācību materiālu platforma un kurss pedagogiem, kas sniedz ieskatu par digitālo CO2 pēdu, kā arī ļauj apgūt digitālās energijas patēriņa kalkulatora izmantošanu. Šobrīd ikviens var iepazīties ar platformā esošajiem mācību materiāliem, bet šī gada rudenī tajā būs pieejams mācību kurss pedagogiem.